Núria (36 anys, mare de l'Enric, de 6 anys, i de la Sara, de 4 anys)
— Quan arribo de la feina, tinc mil coses a fer: endreçar la roba, fer el sopar, banyar les criatures, i només em falta que es discuteixin per qui va primer a la banyera.
I només em va faltar que ahir a l'hora d'anar a dormir l'Enric em digués que a l'escola els havien demanat buscar informació sobre els taurons...
I ja em veus a les mil buscant la informació a internet...
Mario (38 anys, pare de la Mar, de 6 anys, de la Judit, de 4 anys, i de l'Oriol, de 2 mesos)
— La Mar també m'ho va dir això dels taurons, i li vaig dir que segur que no li havien demanat d'un dia per l'altre.
Jo trobo que aquestes feines que els demanen no les hem de fer nosaltres, sinó fer-ho amb ells.
Això és el que volen dir amb que els hem d'acompanyar en els estudis.
Si l'Enric no t'ha dit amb temps que l'ajudis a buscar informació sobre els taurons, li dius, amb calma, que ja és tard i que un altre dia t'ho ha de dir abans.
Jordi (45 anys, pare del Joel, de 8 anys, i de la Joana, de 5 anys)
— Cada dia, quan tornem a casa de l'escola acabem de la mateixa manera: en Joel vol fer els deures a la taula del menjador, amb la tele encesa i amb totes les seves coses escampades: la motxilla, la carpeta, l'estoig...
Es queixa que la Joana també juga al menjador i el distreu.
Quan li diem que vagi a l'habitació on té l'escriptori nou, no vol. No ho entenem, si allà hi estaria més còmode.
Anna (47 anys, mare de l'Aina, de 12 anys, i de la Georgina, de 8 anys)
— Mira, jo crec que el que el Joel necessita és sentir-se acompanyat, i notar la vostra presència per estar segur quan està treballant.
Potser no es troba còmode tot sol, té por encara que no us ho digui, o us vol preguntar sobre el que va fent.
Jo trobo que ja tindrà temps per estar tot sol treballant a l'habitació.
Les meves filles continuen treballant a la taula de la cuina, perquè és on fem més vida familiar.
Això si, mentre ho fan no engeguem la tele ni tenen joguines.
Marina (40 anys, mare de la Nerea, de 11 anys, i del Cesc, de 4 anys)
— Tinc entrevista amb el mestre de la Nerea la setmana vinent.
Ens ha dit que mai no té deures perquè el nou tutor només posa feina als que ho necessiten, i no és el seu cas.
Ens estranya, perquè donàvem per fet que a cicle superior tots portaven una mica de feina per fer a casa.
Fins ara no ens havia mentit mai en temes de l'escola i això ens preocupa encara més.
Lola (43 anys, cunyada de la Marina i mare del Carles d'11 anys)
— Faràs bé en parlar amb el mestre i preguntar-l'hi, perquè potser tens raó, i no els en posa, de deures.
Jo crec que més aviat és la Nerea que no se'ls apunta a l'agenda.
En Carles sí que en porta feines per fer a casa.
De vegades ha d'acabar exercicis, repassar, buscar informació, practicar una cançó de música...
A mi em sembla que està bé; així, jo també veig el que està aprenent a l'escola.
Roger (47 anys, pare de l'Arnau i de l'Aleu, de 13 anys)
— Quina davallada de notes en aquesta primera avaluació!
Jo pensava que ja eren autònoms per dedicar-se a fer els deures, a repassar el que havien fet a l'escola o a acabar alguna feina pendent.
Com que jo ja no em recordo de la meitat de les coses quan em demanaven buscar-ho a internet, jo els deixava.
I resulta que en realitat es passaven l'estona xatejant amb el mòbil o mirant vídeos del youtube!!!!
He pensat que el millor és posar-los un professor particular perquè els faci classes de repàs.
Així acabarem amb les discussions.
Candela (45 anys, mare de l'Agnès, de 14 anys)
— Em sembla que l'estratègia se't pot girar en contra.
És difícil ajudar els adolescents en els estudis, però posar-los un professor sense que des de l'institut us ho hagin recomanat, no em sembla gaire bona idea.
Vols dir que necessiten un reforç?
Potser el que us cal és regular l'ús del mòbil a casa.
Amb l'Agnès ens va passar una cosa semblant i vam haver de negociar el temps que podia fer-lo servir.
La tutora ens va dir que, no necessitava cap reforç escolar, sinó que acordéssim unes pautes a l'hora de fer feina a casa i que se'n responsabilitzés.